রবিবার সরেজমিনে গিয়ে দেখা যায়, হকাররা সায়েন্স ল্যাব থেকে নীলক্ষেত মোড় পর্যন্ত উভয় পাশের ফুটপাত ও মূল সড়কের অর্ধেক দখলে রেখে ব্যবসা করছে। আবার কোথাও ফুটপাতের ওপর মূল দোকানের সামনেই ব্যবসা করছে ব্যবসায়ীরাও। এলাকার বহুল ব্যবহৃত ফুট ওভারব্রিজ দুটিতেও হকারের কারণে চলাচল করতে পারছে না পথচারীরা। দেখা যায়, নীলক্ষেত রোড, নিউ মার্কেট-পিলখানা রোড, মিরপুর রোড ও আশপাশের এলাকার প্রায় সব ফুটপাতে বসেছে অসংখ্য হকার। কোথাও ফাঁকা জায়গা নেই। পথচারীরা স্বাচ্ছন্দ্যে চলাচল করতে পারছে না। গাউছিয়া মার্কেট ও চাঁদনী চকের সামনে দোকান বসিয়ে, দাঁড়িয়ে হাঁকডাক ছেড়ে পণ্য কেনার জন্য ডাকছে হকাররা। এতে ভোগান্তির শিকার হচ্ছে সাধারণ লোকজন। বিশেষ করে শিশু ও মহিলারা বেশি ভোগান্তির শিকার হচ্ছে। নিউ মার্কেট-পিলখানা রোডে ঢাকা বিশ্ববিদ্যালয়ের ‘বঙ্গমাতা শেখ ফজিলাতুন্নেছা মুজিব হলের’ ছাত্রী কান্তা রায়হান বলেন, ‘বিশ্ববিদ্যালয়ে যাওয়ার জন্য প্রতিদিন নীলক্ষেতের রাস্তা ব্যবহার করতে হয়। যানজটের কারণে দ্বিগুণ রিকশাভাড়া দিয়েও বেশির ভাগ সময় সময়মতো ক্লাসে পৌঁছতে পারি না। হাঁটারও উপায় নেই। বছরের পর বছর ধরে এগুলো চলছে। এসব দেখভালের জন্য যে কেউ আছে, তা মনেই হয় না।’